איימן נופל

איימן נופל (בערבית: أيمن نوفل; 1965 – 17 באוקטובר 2023) היה מחבל פלסטיני, מפקד חטיבת מחנות המרכז של חמאס. חוסל בסיכול ממוקד בידי ישראל במהלך מלחמת חרבות ברזל.

ביוגרפיה
נופל היה אחראי לפיצוץ גדר הגבול בין רצועת עזה לסיני בשנת 2008. הוא נעצר במצרים בשנת 2008 ונכלא. בתחילת שנת 2011, במסגרת אירועי "יום הזעם" ברח מהכלא המצרי וחזר לרצועת עזה.

נופל נחשב למקורב למוחמד דף. במהלך מבצע צוק איתן נכלל נופל ברשימת בכירי חמאס המיועדים לחיסול, אך הוא לא חוסל. 

לפי הודעת צה"ל לאחר חיסולו, נופל הכווין את יעדי הירי הרקטי של חמאס ובעברו עסק בייצור ופיתוח של אמצעי לחימה, לקח חלק בתכנון ובביצוע פיגועים רבים והיה שותף בתכנון חטיפתו של גלעד שליט.

חיסולו לאחר מעורבותו במעשי הטבח בעוטף עזה 
באוקטובר 2023, היה נופל מעורב במעשי הטבח במתקפת הפתע על ישראל בהם הטבח במסיבת הטבע ליד רעים, הטבח בבארי, הטבח בכפר עזה, נתיב העשרה, ניר עוז, חולית, ניר יצחק ועוד מעשי טבח ביישובים נוספים בעוטף עזה. 

ב-17 באוקטובר 2023 חוסל נופל בהפצצת מבנה באל-בורייג' על ידי ישראל במהלך מלחמת חרבות ברזל.

הערות שוליים

פעילי חמאס
פעילי חמאס שנהרגו במלחמת חרבות ברזל
פעילי חמאס שנהרגו בידי ישראל
פלסטינים שנולדו ב-1965
פלסטינים שנפטרו ב-2023
נפת דיר אל-בלח